text: By-jubilæum udløser frimærke
  24 marts 2010 kl. 09.40
  I dag bliver de frimærker, der er lavet i forbindelse med Ribe bys 1300 års fødselsdag, udgivet.
  - Det er vigtigt for os, at vi er med til at fortælle gode historier fra hele landet, og dette er en fantastisk fortælling om Ribe.
  Derfor håber vi naturligvis, at lokalbefolkningen og resten af Danmark vil tage godt imod særfrimærkerne, siger kundechef Anja Trøjborg Nielsen fra Post Danmark.
  I dag vil de unikke førstedagskonvolutter, som kun er tilgængelige på selve dagen, blive stemplet og solgt.
  Der vil blive rift om dem blandt frimærke-entusiaster.
  De vil også kunne få signeret mærkerne af manden, der står bag: Bertil Skov Jørgensen.
  Mærkerne forestiller henholdsvist Ribe Domkirke og statuen af Dronning Dagmar på Riberhus Slotsbanke.
  